CELEX: 32013D0779
Language: el
Date: 2013-12-17 00:00:00
Title: 2013/779/ΕΕ: Εκτελεστική απόφαση της Επιτροπής, της 17ης Δεκεμβρίου 2013 , για την ίδρυση του εκτελεστικού οργανισμού του Ευρωπαϊκού Συμβουλίου Έρευνας και την κατάργηση της απόφασης 2008/37/ΕΚ

20.12.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 346/58
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 17ης Δεκεμβρίου 2013
   για την ίδρυση του εκτελεστικού οργανισμού του Ευρωπαϊκού Συμβουλίου Έρευνας και την κατάργηση της απόφασης 2008/37/ΕΚ
   (2013/779/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 58/2003 του Συμβουλίου, της 19ης Δεκεμβρίου 2002, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (1), και ιδίως το άρθρο 3,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 58/2003 επιτρέπει στην Επιτροπή να αναθέτει αρμοδιότητες στους εκτελεστικούς οργανισμούς για την υλοποίηση του συνόλου ή μέρους ενωσιακών προγραμμάτων ή έργων εξ ονόματός της και υπό την ευθύνη της.
            
         
               (2)
            
            
               Η ανάθεση σε εκτελεστικούς οργανισμούς καθηκόντων εφαρμογής σκοπό έχει να παράσχει στην Επιτροπή τη δυνατότητα να εστιάζεται στις δραστηριότητες και στα καθήκοντα προτεραιότητας που δεν είναι δυνατόν να ανατεθούν σε εξωτερικούς φορείς, χωρίς να απολέσει τον έλεγχο ή την τελική ευθύνη για τις δράσεις που διαχειρίζονται οι εν λόγω εκτελεστικοί οργανισμοί.
            
         
               (3)
            
            
               Σύμφωνα με το άρθρο 6 του ειδικού προγράμματος υλοποίησης του προγράμματος-πλαισίου «Ορίζοντας 2020» — το πρόγραμμα-πλαίσιο για την έρευνα και την καινοτομία (2014-2020) (2) (εφεξής «ειδικό πρόγραμμα για την υλοποίηση του προγράμματος-πλαισίου “Ορίζοντας 2020”»), η Επιτροπή θα προβεί στη σύσταση Ευρωπαϊκού Συμβουλίου Έρευνας (εφεξής «ΕΣΕ»). Το ΕΣΕ πρόκειται να διαδεχθεί το Ευρωπαϊκό Συμβούλιο Έρευνας, που συστήθηκε με την απόφαση 2007/134/ΕΚ της Επιτροπής (3) για την εφαρμογή της απόφασης 2006/972/ΕΚ του Συμβουλίου (4) (εφεξής «ειδικό πρόγραμμα “Ιδέες”»). Το ΕΣΕ αποτελείται από ανεξάρτητο επιστημονικό συμβούλιο (εφεξής «επιστημονικό συμβούλιο του ΕΣΕ») και ειδική εκτελεστική δομή υπό μορφήν εκτελεστικού οργανισμού.
            
         
               (4)
            
            
               Για την ανάθεση καθηκόντων που σχετίζονται με την εφαρμογή του προγράμματος σε έναν εκτελεστικό οργανισμό, απαιτείται σαφής διαχωρισμός ανάμεσα στα στάδια του προγραμματισμού, πράγμα που προσδιορίζεται από το επιστημονικό συμβούλιο του ΕΣΕ και εγκρίνεται από την Επιτροπή, καθώς και υλοποίηση του προγράμματος σύμφωνα με τις αρχές και τη μεθοδολογία του επιστημονικού συμβουλίου του ΕΣΕ, η οποία πρέπει να ανατεθεί στον εκτελεστικό οργανισμό.
            
         
               (5)
            
            
               Με την απόφαση 2008/37/ΕΚ της Επιτροπής (5), η Επιτροπή δημιούργησε τον εκτελεστικό οργανισμό του Ευρωπαϊκού Συμβουλίου Έρευνας (εφεξής «ο οργανισμός») και τον επιφόρτισε με τη διαχείριση των κοινοτικών δράσεων στο πεδίο της έρευνας αιχμής, με σκοπό να εκτελέσει το έργο της υλοποίησης του ειδικού προγράμματος «Ιδέες».
            
         
               (6)
            
            
               Ο οργανισμός, που ιδρύθηκε με την απόφαση 2008/37/ΕΚ, έχει αποδείξει ότι έχει αποκτήσει σημαντικό κύρος στην επιστημονική κοινότητα, στην Ευρώπη και σε ολόκληρο τον κόσμο. Έχει καθιερωθεί ως βασική συνιστώσα του ενωσιακού πλαισίου χρηματοδότησης για την έρευνα, με ικανοποιητική προβολή και αντίληψη εκ μέρους των ενδιαφερόμενων μερών. Από την εξωτερική αξιολόγηση του οργανισμού που διενεργήθηκε σύμφωνα με το άρθρο 25 του κανονισμού (ΕΚ) αριθ. 58/2003, έχει προκύψει ότι η σύσταση του οργανισμού ήταν επωφελής λόγω της επιστημονικής εξειδίκευσής του και της ικανότητάς του να παρέχει καλύτερη υπηρεσία ως προς την εγγύτητα στους δικαιούχους, τη βελτίωση της επικοινωνίας και της προβολής των προγραμμάτων και της εξασφάλισης ταχύτερης πληρωμής στους δικαιούχους. Η εξοικονόμηση που προκύπτει από την ανάθεση καθηκόντων στον οργανισμό έχει εκτιμηθεί σε περίπου 45 εκατ. ευρώ για την περίοδο 2009-2012.
            
         
               (7)
            
            
               Στην ανακοίνωσή της, της 29ης Ιουνίου 2011, με τίτλο «Προϋπολογισμός για την Ευρώπη 2014-2020» (6), η Επιτροπή πρότεινε να χρησιμοποιηθεί η δυνατότητα ευρύτερης αξιοποίησης των υφιστάμενων εκτελεστικών οργανισμών για την υλοποίηση των προγραμμάτων της Ένωσης στο πλαίσιο του πολυετούς δημοσιονομικού πλαισίου 2014-2020.
            
         
               (8)
            
            
               Από την ανάλυση κόστους οφέλους που πραγματοποιήθηκε σύμφωνα με το άρθρο 3 παράγραφος 1 του κανονισμού (ΕΚ) αριθ. 58/2003, έχει προκύψει ότι η Επιτροπή πρέπει να αναθέσει στον οργανισμό την εκτέλεση του ειδικού στόχου «ενίσχυση της έρευνας αιχμής μέσω των δραστηριοτήτων του Ευρωπαϊκού Συμβουλίου Έρευνας» του μέρους I «Επιστήμη αριστείας» του ειδικού προγράμματος υλοποίησης του προγράμματος Ορίζοντας 2020. Ο οργανισμός διαθέτει υψηλής ποιότητας διαχείριση του προγράμματος και παροχή υπηρεσιών, προβολή και υφιστάμενους διαύλους επικοινωνιακής προσέγγισης αποδεδειγμένης αποτελεσματικότητας. Ο ειδικός στόχος «ενίσχυση της έρευνας αιχμής μέσω των δραστηριοτήτων του Ευρωπαϊκού Συμβουλίου Έρευνας» είναι σύμφωνος με τους τρέχοντες στόχους και τα καθήκοντα του οργανισμού. Η χρησιμοποίηση της συσσωρευμένης πείρας και εμπειρογνωσίας του οργανισμού θα οδηγήσει σε βελτίωση της απόδοσης. Επιπλέον, η Επιτροπή δεν ανέλαβε ποτέ τη διαχείριση του προγράμματος αυτού στο εσωτερικό της, κατά συνέπεια θα υπάρξει διακοπή της συνέχειας της επιχειρηματικής δραστηριότητας και έλλειψη τεχνογνωσίας. Επιπλέον, αναμένεται βελτίωση της απόδοσης κατά 79 εκατ. ευρώ για την περίοδο 2014-2024 με την εφαρμογή του σεναρίου του οργανισμού, σε σύγκριση με το εσωτερικό σενάριο, σύμφωνα με το οποίο το πρόγραμμα θα διαχειρίζεται η Επιτροπή.
            
         
               (9)
            
            
               Ο οργανισμός πρέπει να επιφορτιστεί με τη διαχείριση του ειδικού στόχου «ενίσχυση της έρευνας αιχμής μέσω των δραστηριοτήτων του Ευρωπαϊκού Συμβουλίου Έρευνας» του μέρους I, «επιστήμη αριστείας», του ειδικού προγράμματος υλοποίησης του προγράμματος-πλαισίου «Ορίζοντας 2020», επιδιώκοντας παρόμοιες δραστηριότητες που, σύμφωνα με το πολυετές δημοσιονομικό πλαίσιο 2007-2013, αποτελούν ήδη αντικείμενο διαχείρισης του οργανισμού και οι οποίες χαρακτηρίζονται από έργα, τα οποία δεν συνεπάγονται λήψη πολιτικών αποφάσεων και που απαιτούν υψηλό επίπεδο τεχνικής και χρηματοοικονομικής τεχνογνωσίας καθ’ όλη τη διάρκεια του έργου.
            
         
               (10)
            
            
               Ο οργανισμός πρέπει να συνεχίσει την εφαρμογή του ειδικού προγράμματος «Ιδέες», που του έχει ανατεθεί σύμφωνα με το πολυετές δημοσιονομικό πλαίσιο 2007-2013.
            
         
               (11)
            
            
               Προκειμένου να εξασφαλιστεί η συνεπής και έγκαιρη εφαρμογή της παρούσας απόφασης και των σχετικών προγραμμάτων, είναι αναγκαίο να διασφαλιστεί ότι ο οργανισμός ασκεί τα καθήκοντά του που συνδέονται με την υλοποίηση των εν λόγω προγραμμάτων με την επιφύλαξη της έναρξης ισχύος αυτών και από την ημερομηνία έναρξης ισχύος τους.
            
         
               (12)
            
            
               Καταρχάς ο οργανισμός πρέπει να ιδρυθεί. Οφείλει να αντικαταστήσει και να διαδεχθεί τον εκτελεστικό οργανισμό που ιδρύθηκε με την απόφαση 2008/37/ΕΚ. Θα λειτουργεί σύμφωνα με το γενικό καταστατικό που θεσπίστηκε με τον κανονισμό (ΕΚ) αριθ. 58/2003.
            
         
               (13)
            
            
               Επομένως, πρέπει να καταργηθεί η απόφαση 2008/37/ΕΚ, ενώ πρέπει να προστεθούν μεταβατικές διατάξεις.
            
         
               (14)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής εκτελεστικών οργανισμών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ίδρυση
   Με την παρούσα ιδρύεται ο εκτελεστικός οργανισμός του Ευρωπαϊκού Συμβουλίου Έρευνας (εφεξής «ο οργανισμός») ο οποίος υποκαθιστά και διαδέχεται τον εκτελεστικό οργανισμό που συστάθηκε με την απόφαση 2008/37/ΕΚ, από την 1η Ιανουαρίου 2014 έως τις 31 Δεκεμβρίου 2024, το καταστατικό του οποίου διέπεται από τον κανονισμό (ΕΚ) αριθ. 58/2003.
   Άρθρο 2
   Έδρα
   Ο οργανισμός εδρεύει στις Βρυξέλλες.
   Άρθρο 3
   Στόχοι και πεδίο εφαρμογής
   1.   Ο οργανισμός θα συνιστά την ειδική δομή υλοποίησης του Ευρωπαϊκού Συμβουλίου Έρευνας, που είναι υπεύθυνο για τη διοικητική εφαρμογή και την εκτέλεση του προγράμματος.
   2.   Ο οργανισμός επιφορτίζεται, στο πλαίσιο του ειδικού προγράμματος υλοποίησης του προγράμματος-πλαισίου «Ορίζοντας 2020» — το πρόγραμμα-πλαίσιο για την έρευνα και την καινοτομία (2014-2020), με την εφαρμογή του ειδικού στόχου «Ενίσχυση της έρευνας αιχμής μέσω των δραστηριοτήτων του Ευρωπαϊκού Συμβουλίου Έρευνας» του μέρους I, «επιστήμη αριστείας». Η παρούσα παράγραφος εφαρμόζεται με την επιφύλαξη της έναρξης ισχύος και από την ημερομηνία έναρξης ισχύος του ειδικού προγράμματος υλοποίησης του προγράμματος-πλαισίου «Ορίζοντας 2020» — το πρόγραμμα-πλαίσιο για την έρευνα και την καινοτομία (2014-2020).
   3.   Ο οργανισμός, στο πλαίσιο του έβδομου προγράμματος-πλαισίου δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (7), επιφορτίζεται με την εκτέλεση της συνέχισης του ειδικού προγράμματος «Ιδέες».
   4.   Στο πλαίσιο της διαχείρισης των πτυχών των κοινοτικών προγραμμάτων που αναφέρονται στις παραγράφους 2 και 3, ο οργανισμός είναι υπεύθυνος για τα ακόλουθα καθήκοντα:
   
               α)
            
            
               τη διαχείριση της υλοποίησης του προγράμματος και επιμέρους έργων με βάση τα σχετικά προγράμματα εργασιών που θεσπίζονται από το επιστημονικό συμβούλιο του Ευρωπαϊκού Συμβουλίου Έρευνας (εφεξής «επιστημονικό συμβούλιο του ΕΣΕ») και που εγκρίθηκαν από την Επιτροπή, εφόσον η Επιτροπή έχει εξουσιοδοτηθεί προς τούτο στην πράξη μεταβίβασης αρμοδιοτήτων·
            
         
               β)
            
            
               την έκδοση των πράξεων εκτέλεσης του προϋπολογισμού για τα έσοδα και τις δαπάνες, καθώς και την εκτέλεση όλων των πράξεων που είναι αναγκαίες για τη διαχείριση του προγράμματος, εφόσον η Επιτροπή έχει εξουσιοδοτηθεί προς τούτο στην πράξη μεταβίβασης αρμοδιοτήτων·
            
         
               γ)
            
            
               την παροχή στήριξης στην εφαρμογή του προγράμματος, εφόσον η Επιτροπή έχει εξουσιοδοτηθεί προς τούτο στην πράξη μεταβίβασης αρμοδιοτήτων·
            
         
               δ)
            
            
               την παροχή συνδρομής στο επιστημονικό συμβούλιο του ΕΣΕ κατά την εκτέλεση όλων των καθηκόντων του.
            
         Άρθρο 4
   Διάρκεια των θητειών
   1.   Τα μέλη της διευθύνουσας επιτροπής διορίζονται για περίοδο δύο ετών.
   2.   Ο διευθυντής διορίζεται για περίοδο τεσσάρων ετών, λαμβάνοντας υπόψη τις απόψεις του επιστημονικού συμβουλίου του ΕΣΕ.
   3.   Για τον διορισμό του ανώτερου προσωπικού του οργανισμού λαμβάνονται υπόψη οι απόψεις του επιστημονικού συμβουλίου του ΕΣΕ.
   Άρθρο 5
   Εποπτεία και υποβολή εκθέσεων
   Ο οργανισμός εποπτεύεται από την Επιτροπή και υποβάλλει τακτικά έκθεση προόδου σχετικά με την εφαρμογή των ενωσιακών προγραμμάτων για τα οποία είναι αρμόδιος, σύμφωνα με τους κανόνες και με τη συχνότητα που καθορίζονται στην πράξη μεταβίβασης αρμοδιοτήτων.
   Άρθρο 6
   Εκτέλεση του προϋπολογισμού λειτουργίας
   Ο οργανισμός εκτελεί τον οικείο προϋπολογισμό λειτουργίας σύμφωνα με τις διατάξεις του κανονισμού (ΕΚ) αριθ. 1653/2004 της Επιτροπής (8).
   Άρθρο 7
   Κατάργηση και μεταβατικές διατάξεις
   1.   Από 1ης Ιανουαρίου 2014 καταργείται η απόφαση 2008/37/ΕΚ. Οι παραπομπές στην καταργηθείσα απόφαση νοούνται ως παραπομπές στην παρούσα απόφαση.
   2.   Ο οργανισμός θεωρείται νόμιμος διάδοχος του εκτελεστικού οργανισμού που ιδρύθηκε με την απόφαση 2008/37/ΕΚ.
   3.   Με την επιφύλαξη αναθεώρησης της κατάταξης των αποσπασμένων υπαλλήλων που προβλέπεται από την πράξη μεταβίβασης αρμοδιοτήτων, η παρούσα απόφαση δεν θίγει τα δικαιώματα και τις υποχρεώσεις των υπαλλήλων που απασχολεί ο οργανισμός, περιλαμβανομένου του διευθυντή του.
   Άρθρο 8
   Έναρξη ισχύος
   Η παρούσα απόφαση αρχίζει να ισχύει την επομένη της δημοσίευσή της στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2014.
   
      Βρυξέλλες, 17 Δεκεμβρίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 11 της 16.1.2003, σ. 1.
   
      (2)  ΕΕ L 347 της 20.12.2013, σ. 965.
   
      (3)  Απόφαση 2007/134/ΕΚ της Επιτροπής, της 2ας Φεβρουαρίου 2007, για την ίδρυση του Ευρωπαϊκού Συμβουλίου Έρευνας (ΕΕ L 57 της 24.2.2007, σ. 14).
   
      (4)  Απόφαση 2006/972/ΕΚ του Συμβουλίου, της 19ης Δεκεμβρίου 2006, αναφορικά με το πρόγραμμα «Ιδέες» του έβδομου προγράμματος-πλαισίου δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (ΕΕ L 400 της 30.12.2006, σ. 243).
   
      (5)  Απόφαση 2008/37/ΕΚ της Επιτροπής, της 14ης Δεκεμβρίου 2007, σχετικά με την ίδρυση του Εκτελεστικού Οργανισμού του Ευρωπαϊκού Συμβουλίου Έρευνας για τη διαχείριση του ειδικού κοινοτικού προγράμματος «Ιδέες» στον τομέα της έρευνας αιχμής κατ’ εφαρμογήν του κανονισμού (ΕΚ) αριθ. 58/2003 του Συμβουλίου (ΕΕ L 9 της 12.1.2008, σ. 15).
   
      (6)  COM(2011) 500 τελικό.
   
      (7)  ΕΕ L 412 της 30.12.2006, σ. 1.
   
      (8)  Κανονισμός (ΕΚ) αριθ. 1653/2004 της Επιτροπής, της 21ης Σεπτεμβρίου 2004, για τη θέσπιση δημοσιονομικού κανονισμού-προτύπου των εκτελεστικών οργανισμών, κατ’ εφαρμογή του κανονισμού (ΕΚ) αριθ. 58/2003 του Συμβουλίου, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (ΕΕ L 297 της 22.9.2004, σ. 6).